#### **Kerecsend Község Önkormányzata**

**3396 Kerecsend, Fő u. 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2018. november 6-i nyilvános testületi üléséről***

|  |  |
| --- | --- |
| 43/2018. (XI.6.) határozat | A közbiztonság helyzetéről szóló beszámoló elfogadásáról |
| 44/2018. (XI.6.) határozat | Bölcsődei fejlesztési pályázat benyújtásáról |
| 45/2018. (XI.6.) határozat | A Solerte Kft. megbízásáról a bölcsődei fejlesztési pályázat előkészítésével és a projektmenedzsment feladatok ellátásával |
| 46/2018. (XI.6.) határozat | A közfoglalkoztatási programokról szóló beszámoló elfogadásáról |
| 47/2018. (XI.6.) határozat | A Ticoned Kft. megbízásáról az Önkormányzat által indítandó, közétkeztetési szolgáltatás beszerzési eljárás lebonyolításával  |
| 48/2018. (XI.6.) határozat | A CGC Road Kft. ellen teendő jogi lépésekről |

|  |  |
| --- | --- |
| **8/2018. (XI.12.) rendelet** | **az iparűzési adóról szóló 3/2016. (II.22.) önkormányzati rendelet módosításáról**  |

*A jegyzőkönyv 174 - 194. közötti számozott oldalt tartalmaz*

**J E G Y Z Ő K Ö N Y V**

Készült: 2018. november 6-án Kerecsend Község Önkormányzata Képviselő-testületének nyilvános testületi ülésén a Kerecsendi Magyary Károly Általános Iskola Iskola „B” épületében (Kerecsend, Bereksori utca 2.)

***Jelen vannak:***

 Sári László polgármester

 Kiss Sándor címzetes főjegyző

 Prokaj Milán alpolgármester

Fónad István képviselő

Román Antal képviselő

 Román István képviselő

 Simon Szilvia képviselő

 Nagy Bence jegyzőkönyvvezető

***Meghívottként jelent meg:***

Koósné Reha Valéria óvodavezető

Ludvig Zsoltné családi napközi vezető

Román Lászlóné igazgató

Borbély András Egri Tankerületi Központ igazgató-helyettes

Kovács József rendőr alezredes

Schreiner Attila körzeti megbízott

Schönberger Csaba Jakob KNNÖ elnök

Nagy Ferenc polgárőrvezető

Kocsmárné Sebestyén Éva igazgatásügyi előadó

Riczuné Angel Henriett FAVE elnök

**NAPIREND**

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Beszámoló a közbiztonság helyzetéről Kerecsenden

előadók: Kovács József r. alezredes, kapitányságvezető, rendőrségi körzeti megbízottak

1. Tájékoztató a Kerecsendi Magyary Károly Általános Iskola 2017/2018. nevelési évben végzett munkájáról és az új nevelési év terveiről

előadók: Ballagó Zoltán egri tankerületi igazgató

 Román Lászlóné igazgató

1. Javaslat az Önkormányzat kötelező feladataként bölcsődei ellátás megszervezésére

előadók: Sári László polgármester

 Koósné Reha Valéria óvodavezető

 Ludvig Zsoltné családi bölcsődevezető

1. Tájékoztató a 2017/2018. évi közfoglalkoztatási programok megvalósításáról

előadó: Sári László polgármester

1. Javaslat a helyi iparűzési adóról szóló 3/2016. (II.22.) önkormányzati rendelet módosítására

előadó: Kiss Sándor címzetes főjegyző

1. A konyha további üzemeltetésének kérdése

előadó: Sári László polgármester

1. Egyebek

**Sári László polgármester:**

Tisztelettel köszöntök mindenkit a mai képviselő testületi ülésünkön. Külön köszöntöm a nemzetiségi önkormányzatok vezetőit, Kovács József rendőr alezredes urat, valamint Schreiner Attila körzeti megbízottat. Köszöntöm továbbá a Berekerdő Óvoda vezetőjét, a védőnőnket, valamint Kocsmárné Sebestyén Évát, igazgatási előadónkat. Lesznek még vendégeink a későbbi napirendekhez kapcsolódóan is. Nekem a napirenddel kapcsolatban lenne egy olyan javaslatom, hogy tartsunk majd a nyilvános ülés után egy zárt ülést. Van valakinek a napirenddel kapcsolatban javaslata?

**Román István képviselő:**

Köszöntök mindenkit. Szeretnék én is zárt ülést kérni, nekem is ez lenne a kérésem.

**Sári László polgármester:**

Rendben, kérem a képviselő testületet, hogy szavazzunk a napirendről.

*A képviselő testület egyhangúan (7 igen) szavazattal elfogadta az ülés napirendjét.*

1. **N A P I R E N D I P O N T**

**Sári László polgármester:**

*Megtartja tájékoztatóját az elmúlt testületi ülés óta végzett munkáról. (A tájékoztató a jegyzőkönyvhöz mellékelve.)*

Van-e valakinek kérdése vagy észrevétele a tájékoztatóval kapcsolatosan?

**Román István képviselő:**

Igen. Az utolsó mondathoz kapcsolódva szeretném megkérdezni, hogy milyen típusú személygépkocsi lett a mezőőrnek vásárolva, és mennyiért?

**Sári László polgármester:**

600 ezer Ft-ért sikerült megvásárolnunk egy 1.9-es dci motorral szerelt, Renault Kangoo-t, ami 4x4-es, tehát összkerékhajtású.

**Román István képviselő:**

Köszönöm.

*A tájékoztatóhoz más kérdés vagy hozzászólás nem érkezett, a képviselő-testület tudomásul vette azt.*

1. **N A P I R E N D I P O N T**

**Sári László polgármester:**

A következő napirendünk a beszámoló a közbiztonság helyzetéról. Kaptunk egy terjedelmes anyagot. Kérdezem Kovács József rendőr alezredes urat, hogy kíván-e kiegészítést tenni?

**Kovács József rendőr alezredes:**

Köszönöm a szót, polgármester úr. Néhány dolgot szeretnék kiemelni. A több éve tartó rendőri munkának köszönhetően a régiónkban javuló tendencia figyelhető meg. Erre utalnak a statisztikában szereplő számok is. Azt viszont Kerecsend esetében el kell mondanom, hogy minimálisan növekedett a bűncselekmények száma. Az pozitívum, hogy a vagyon elleni bűncselekmények, a lopások, közlekedési szabálysértések száma kedvezőbb képet mutat, mint a korábbi években. Nagyon sok munka van mögötte, és itt is szeretném megköszönni a polgárőrök munkáját. Úgy gondolom, hogy jó a kapcsolat a kollégáinkkal. 2017-ben 24 órás lefedettséget biztosítottunk. Indokolt volt. Most ilyen 24 órás nincs. De érzékelhető a rendőrség jelenléte a településen, én úgy gondolom. Számunkra fontos a telefonos bejelentés. Az is megfigyelhető, hogy a legtöbb eset a lakatlan ingatlanokban volt. Ezeknél az elhagyatott ingatlanoknál volt több a lopás. Minden utcában azért nem tudjuk biztosítani a rendet. Ezért is fontos a saját vagyon védelme. Időarányosan jól tudtunk jelen lenni a településen.

Nagyon szívesen fogadok jelzéseket, leveleket. És igyekszem késedelem nélkül megválaszolni is őket. Végül, de nem utolsó sorban, szeretném a képviselő-testületnek és a polgármester úrnak is megköszönni, hogy a kollégáimnak ilyen feltételeket biztosítanak. Így a mi munkánk is egyszerűbb. Várom a kérdéseket.

**Sári László polgármester:**

Köszönjük szépen. Még mielőtt szód adnék a képviselő testületnek, szeretném megkérdezni a körzeti megbízottunkat, hogy szeretne-e szóbeli kiegészítést tenni?

**Schreiner Attila körzeti megbízott:**

Igen, köszönöm. Én is szeretném megköszönni mindkét polgárőrség alázatos munkáját. Szeretném megjegyezni, hogy a napokban a neten érte bírálat Hócza Györgyöt, amiért egy technikai eszköz beszerzésére kért támogatást. Mindannyiunk érdeke a biztonság, így kérek mindenkit, hogy inkább segítsük egymás munkáját. Várják a jelentkezőket is a polgárőrök, amivel a taglétszám is növekedhetne. Valamint szeretném megköszönni még Molnár Attila mezőőrnek is a munkáját. Nagyon nagy segítséget jelent. Köszönöm.

**Sári László polgármester:**

Mi is köszönjük. Én is szeretnék pár dolgot megemlíteni.

Az egyik téma a közlekedés. A több sebességmérés a Demjéni úton szerencsés dolog. Azt viszont nehezményezem, hogy a településen összességében kevesebb a sebességmérés. A temető előtt már nem szoktak mérni. Értem, hogy a hivatal előtt vannak már mostanában, de azért ott már lámpa is van.

Aztán sokan jogosítvány nélkül vezetnek. Erre kérnék több figyelmet, mivel a lakosság részéről is jogosan érkeznek kritikák ezzel kapcsolatban is. Név szerint is tudjuk egyébként, hogy kikről van szó.

Aztán a közbiztonság kérdése. Az együttműködést magam is jónak ítélem. Bármikor telefonáltam azonnal kaptunk segítséget. Volt két olyan eset is, amikor előbb volt meg a tettes, mint a sértett. Köszönöm a lakosság segítségét is. Ez is egy pozitív változás. Így lehet együttműködni.

Aztán a bódítószerek kérdése. Sokszor nem nagy értékűek a lopások. Amikor sürgősen akarnak anyaghoz jutni, akkor nem számít, hogy kinek adják el. Rendet kell tenni. Ha más nincs, akkor engem értesítsenek. Voltak eredményes nyomozások, ahogyan kapitányúr is említette.

És néhány kérdés, észrevétel a lakosok részéről. Több rendőrt szeretnének látni a faluban. Illetve fordultak hozzám azzal is, hogy bejelentésre nem jöttek kis, ami szerintem nem így van. Köszönet jár az én részemről is. Köszönöm a polgárőrök és a mezőőr munkáját én is.

Szeretném megkérdezni még, hogy igazak-e azok a pletykák, hogy az Egri Kapitányság is létszámhiánnyal küzd?

**Kovács József rendőr alezredes:**

Igen, a sebességmérés. Volt egy gesztus a részünkről, hogy kerültük a nem látható méréseket, hogy csökkenjen a gyorshajtás. Ez nem vált be. Ezért szüneteltettük. A temető esetében pedig a határmérés a táblánál nem volt túl etikus. Ennek most vége. Jelöletlen civil autókból is történnek a mérések, akár menetközben is. Már a megyében is működnek ilyenek. Egerben is van ilyen. Jogos a felvetés, de más típusú lesz a sebességmérés.

A létszámhiányra rátérve pedig, a mi esetünkben a hiány az 1%-ot sem éri el. Egerben stabil állomány van 2017 év végétől. Minket a létszámhiány nem érint.

**Sári László polgármester:**

Köszönöm. És akkor a képviselő társak felé fordulok, hogy van-e kérdés a részükről?

**Prokaj Milán alpolgármester:**

Én is köszöntök mindenkit. Én a beszámolóval kapcsolatban kérdeznék. A Kerecsenden történt bűncselekmények számánál hiányoltam a kábítószeres ügyek statisztikáját. Idén 2-3 terjesztőt elfogtak, viszont ahol ennyi fogyasztó van, ott hamar előkerülnek új terjesztők. Schreiner Attilával kapcsolatban nekem is jók a tapasztalataim. Volt rá szükség, és még akkor is segített, ha nem volt szolgálatban.

Komoly probléma a közterületi alkoholfogyasztás a településünkön. Polgárőrként is tudom, hogy igyekeznek figyelmeztetni ezeket az embereket. Amire még felhívnám a figyelmet, ha olyan telünk lesz, akkor a fa komoly probléma is lehet. A szőlőkben is, a belterületeken is. Ezt mindenképpen kiemelten kellene kezelni. Egyelőre ennyi, köszönöm.

**Kovács József rendőr alezredes:**

Kezdem a végével. Így van, a fa nagyon fontos kérdés. A sajtóból is értesültem róla, hogy polgármester úr komoly erőfeszítéseket tett annak érdekében, hogy biztosítson a rászorulók számára tűzifát. Megpróbáljuk megelőzni a problémákat. Tavaly a körzetben 4 ilyen bűncselekmény volt. Tudjuk, hogy közben voltak kisebb lopások. De itt is kérem a lakosságot, hogy tegyenek meg mindent a saját vagyonuk védelmében. A tudatmódosító szerek is folyamatos munkát adnak nekünk is. A civil szervezetek, hatóságok, mindenki próbál segíteni. De legelső körben a család a felelős, úgy gondolom. Ez a szegmense az egész drogbűncselekményeknek. Fórumokat szervezünk a családoknak. Próbálunk megjelenni az intézményekben is. Sajnos az a tapasztalatunk, hogy akiket érint ez a probléma, onnan kevés a résztvevő. A mi feladatunk, hogy a terjesztői magatartást megállítsuk. Ezzel kapcsolatban is minden segítséget szívesen veszek. Folyamatos a munka és megtesszük a szükséges lépéseket.

**Sári László polgármester:**

Régebben a fogyasztók is büntethetőek volta. Bódult állapotban lévő személy ellen is történtek intézkedések. Ezzel most mi a helyzet?

**Kovács József rendőr alezredes:**

Igen, ez a mai napig így van. Szondáztatás történik, akárcsak az ittasaknál. Mintavétel történik, szakértői vizsgálat, és ha az eredmény szerint olyan szert fogyasztott, ami a tiltólistán szerepel, akkor eljárás indul ellene. Itt történhet eljárás megszüntetése is, akár elmarasztalás is, ha olyan ítélet születik.

**Sári László polgármester:**

Volt szó a család szerepéről. Valóban így van, de a településen volt nem egy olyan eset, amikor a szülő maga jelenti fel a saját gyerekét.

**Simon Szilvia képviselő:**

És ha olyan a szer, ami nincs a tiltólistán? És a tünetek ugyanazok?

**Kovács József rendőr alezredes:**

Ha nincs rajta a listán, akkor is felelősségre vonjuk, de eljárni nem fogunk tudni.

**Román István képviselő:**

Hány alkalommal lehet eltérítést alkalmazni? Illetve lenne egy olyan kérdésem, hogy milyen hatékonyak a fix trafipaxok?

**Kovács József rendőr alezredes:**

Ezeket nem a rendőrség üzemelteti. Nekünk erről nincsenek pontos információink. Folyamatos intézkedések vannak, ennyit tudok. Az elterelést pedig egy alkalommal lehet alkalmazni, utána már nincs lehetőség. Ez sokszor a fogyasztói magatartáson múlik.

**Fónad István képviselő:**

Saját tapasztalatomat szeretném megosztani. Amikor megszűnik a rendőri jelenlét, akkor előjönnek a rally bajnokok a faluban. Szó volt róla, hogy sokuknak még jogosítványa sincs. De sokszor még az autó műszaki állapota is megkérdőjelezhető. Szeretném megkérdezni, hogy egy forgalomból kivont járművet nyomon tudnak-e követni?

**Kovács József rendőr alezredes:**

A kivonó szerv elvégzi a feladatot a rendszerben és ez egy központi jelzés, ami a hatóság számára is látható. A jogosítványok kérdése is ugyanebben a rendszerben nyomon követhető. Ebből a rendszerből lehet kontrollálni az ügyeket.

**Sári László polgármester:**

Van-e még kérdés a képviselő testület tagjai közül valakinek? Vagy a jelenlévő vendégeknek?

*A napirendhez több kérdés vagy észrevétel nem érkezett.*

**Sári László polgármester:**

Én a magam részéről elfogadásra javaslom a beszámolót. Kérem, hogy szavazzunk.

*A képviselő testület egyhangúan (7 igen szavazattal) az alábbi határozatot fogadta el:*

**43/2018. (XI.6.) határozat**

Kerecsend Község Önkormányzatának Képviselő-testülete megtárgyalta a község közbiztonsági helyzetéről szóló beszámolót és elfogadta azt.

1. **N A P I R E N D I P O N T**

*Közben megérkezik Borbély András az Egri Tankerületi Központ igazgatóhelyettese, valamint Román Lászlóné iskolaigazgató.*

**Sári László polgármester:**

Köszöntöm Borbély András igazgatóhelyettes urat, Román Lászlóné igazgatóasszonyt, valamint a tantestület jelenlévő tagjait. Kérdezem, hogy szóbeli kiegészítést kíván-e valaki tenni?

**Borbély András igazgatóhelyettes:**

Először is köszönjük a meghívást. Úgy gondolom, hogy igazgató asszony egy részletes ismertető anyagot állított össze. Összességében elmondható, hogy jó az együttműködés a fenntartóval. Határidőre teljesítenek mindent. Azt gondolom, hogy az innen kikerülő diákok útja is mutatja, hogy a gyerekek Egerben is helytállnak. Sokat vállal az iskola, számos pályázatban részt vesznek. Amennyiben részletekbe menő kérdésük van, arra - azt gondolom - igazgató asszony biztosan tud válaszolni. Köszönöm szépen.

**Sári László polgármester:**

Mi is köszönjük. Átadom a szót igazgatóasszonynak.

**Román Lászlóné igazgató:**

Köszönjük a meghívást. Igyekeztünk beszámolóként összeállítani az anyagot. A dolgozók nevében is szeretnék köszönetet mondani a vezetőknek, a képviselőknek, a lakosságnak, a civil szervezeteknek és a nemzetiségi önkormányzatoknak is, és természetesen a fenntartónak is a pontos, precíz, szakszerű munkáért. Az Önkormányzat is jó gazdája volt az intézménynek.

Az 1993-ban épült tornatermet szerettük volna felújítani idén. Egy helyi vállalkozó nyerte a felújítást, de sajnos visszaléptek. Így a felújítás elmaradt, mert nem sikerült helyettük jó szakembert találni. De a Tankerület nem zárkózik el továbbra sem a felújítástól.

Szeretnénk megköszönni a falu vezetőinek, a képviselőknek és a közfoglalkoztatott csapatnak, hogy szépen felújították az iskola előtti járdát. Nagy öröm ez számunkra.

Továbbra is nagy beleadással dolgozunk, és bízunk a jó együttműködésben a folytatásban is. Jó egészséget kívánok mindenkinek. Köszönöm szépen.

**Sári László polgármester:**

A kérdéseim egy részét már meg is válaszolta az igazgató asszony. Nagy öröm, hogy az iskola vagyonát sikerült gyarapítani a pályázatokkal. Szeretném megkérdezni, hogy a tornaterem felújítása mennyire reális, megvalósul-e ezek után?

**Borbély András igazgatóhelyettes:**

A médiából biztosan értesültek róla, hogy sok a hasonló probléma. Egerben is voltak iskolák, ahol tetőtéri beázás miatt zárva voltak az intézmények. Ezek komoly pénzügyi átmozgatásokat jelentettek. A következő évi költségvetésben lesz ez újratárgyalva. Azt viszont el tudom mondani, hogy meg fog valósulni a tornaterem felújítása. Több ilyen csúszás is van más helyeken is. Jó az együttműködésünk. Polgármester úr is említette a vagyongyarapodást. Nekünk is ez a cél, hogy a jövő évi karbantartásokba beleférjen. Napirenden van. Köszönöm szépen.

**Sári László polgármester:**

Köszönöm. Kérdezem a képviselőket, hogy van-e kérdésük?

**Román István képviselő:**

Én érdeklődni szeretnék. Többen megkerestek ezzel kapcsolatban. 2017-2018-ban 6 pedagógus is helyet változtatott. Olyanok is, akik 20 éve itt dolgoztak. Mi indokolja ezt? Az elmúlt években pedig 17-en mentek el az intézményből. Ezt hogyan értékeli az igazgatóhelyettes úr?

**Borbély András igazgatóhelyettes:**

Pár mondatban szeretnék válaszolni. Ilyen tanévvel még nem találkoztunk. Nagyon nagy vándorlás volt az intézményeknél, és bizony nem csak Kerecsenden. Kömlőről is mentek Egerbe. Indokolt sok esetben. Ha Egerben lakik a kolléga és Egerben kap lehetőséget, egyértelmű, hogy odamegy dolgozni. Nem tudom megfejteni ezt a nagy vándorlást én sem. Az Eszterházy-ból pl. 20 tanár ment el. Keresztül-kasul pályáztak. Mi javasoltuk, hogy maradjanak, de senkit nem kényszerítettünk. 36 iskolánkban szinte kivétel nélkül volt, ahol elmentek. Nem tudok egyik intézménynél sem problémáról. Feltételek mindenhol adottak. Mégis megindultak. 5-6 vagy akár 10 éve is, akik egy helyen tanítottak most megpróbálkoztak mással. Nem látok hibát, ami megalapozta volna ezt. Az ország másik részéről is jött kolléga. Köszönöm.

**Román Lászlóné igazgató:**

Ez nem új keletű kérdés. És Román István képviselő úrnak külön kiemelném, amit elmondtam a legutóbbi alkalommal is, amikor itt voltam, hogy pedagógushiány van. Ahogyan azt Valika is már többször említette, több éve probléma a létszámhiány. Ezek a számok tények, képviselő úr. Viszont Kerecsenden, a mi iskolánkban 5 pedagógussal többen dolgoztak, amennyinek az előírások szerint kellett volna. Szomorú lettem volna, ha nekem kellett volna elmondani, hogy 4-5 munkahely megszűnik. A lehetőség pedig adott. Eger iskoláiban van hely, akkor a lehetőség adott. Nincs problémánk. A városnak van elszippantó ereje, de pl. Egerben is hiány van testnevelés szakos kollégából, de van valaki, aki Egerből hozzánk szeretne jönni. És ne legyen tabu. A tényeket közölni kell. A mi iskolánkban 96%-os a roma tanulók aránya. Nekünk a napi pedagógusi munka egy szép feladat. 2016 és 2017-ben is volt intézményi felügyelet és mindent rendben találtak. Sőt az Oktatási Hivataltól megkaptuk a vidék legjobb iskolája címet is. Meglehet kérdezni a kollégákat, ha esetleg a vezető kérdése a probléma. És képviselő úr a magasan kimondott számot lehet, hogy érdemes lenne tisztázni szemtől szemben. Akik itt dolgoztak Kerecsenden, azt mondják, hogy itt olyan alapot kaptak, amivel más helyen is megállják a helyüket. Sok pedagógus elment az intézményekből. De pl. az Eszterházy-ból is van, aki idejönne hozzánk tanítani. Itt van Margitka, aki augusztusban vagy itt van Zsuzsa, aki jövő novemberben megy majd nyugdíjba. Becsülettel letöltötték nálunk az éveket. Minden elismerés az övék. Bírjuk a munkát. Margitka helyére is majd Egerből érkezik kolléga. Én nem aggódom. Lesz a falunak iskolája. Olyan közösség kell, aki magáénak tekinti az iskolát. Köszönöm szépen.

**Sári László polgármester:**

Köszönjük szépen a beszámolót. Van-e még kérdés?

*További kérdés vagy észrevétel nem érkezett a napirendi ponttal kapcsolatban. A Képviselő-testület a tájékoztatót tudomásul vette.*

1. **N A P I R E N D I P O N T**

*Megérkezik Koósné Reha Valéria óvodavezető és Ludvig Zsoltné családi napközi vezető*

**Sári László polgármester:**

Köszöntöm a meghívott vendégeinket. Ludvig Zsoltné családi napközi vezetőt és Koósné Reha Valéria óvodavezetőt. Ludvigné a kezdetektől be van vonva. Azt gondolom, hogy folyamatos teltházzal működik az intézmény. Az előkészítő munkák során szerettünk volna mindenkit bevonni. Szakemberekre hagyatkozunk, hogy a jó irányba tereljük a dolgokat. Vannak persze félelmek, de úgy gondolom, hogy tudunk majd egy elfogadható megoldást találni.

**Kiss Sándor címzetes főjegyző:**

Egy nagyon fontos információt szeretnék megosztani, ami ma érkezett. A kiküldött anyag első oldalán szerepel, hogy Eger lenne a fenntartó június 30-ig. Övék lenne a feladatellátás. Ma Egerből arról tájékoztattak, hogy a város nem vállalja a fenntartást. A településeknek maguknak kell megoldani a működtetést. Így kérem a képviselő testület tagjait, hogy a kiküldött anyagban ezt a részt húzzák ki.

**Koósné Reha Valéria óvodavezető:**

Messziről indulok. Mi találtunk rá Zsuzsára. A bölcsi sorsa számunkra sem mindegy. 3 tételt soroltam fel a kiküldött anyagban. Szüntessünk meg egy csoportot és lépjünk ki a Társulásból. Egerszólát és Egerszalók már levált. Demjénnel pedig jól tudtunk működni, mint körjegyzőség. Az az igazság, hogy érdekünk volt az 5 csoport Kerecsenden és 1 Demjénben. Így volt plusz finanszírozás a dolgozókra is. Ezért is vállaltuk a plusz munkát. Viszont sok fiatal vásárol máshol ingatlant. Kevesebb gyerekünk van ezáltal. 4 csoportunk van, és sikerült egy óvodapedagógust fölvenni ide. A régiek közül sokan elmennek. Mivel 5-ről, 4-re csökken a csoportszám, nem érdek a társulás. Demjén is tárgyal erről, lehet, hogy közös érdek lesz a kilépés. Így felszabadul egy rész az épületben. Azt tudni kell, hogy 1990 környékén Nagyvisnyó és Kerecsend volt, ahol a legzsúfoltabb óvodák működtek.

Jelnleg 4 csoportra való emberünk van. Fontolják ezt meg. December 31-ig a szándékot jelenteni kell a társulással kapcsolatban. És akkor szeretném, ha Zsuzsa is szólna pár szót.

**Ludvig Zsoltné családi napközi vezető:**

Köszöntök mindenkit. Úgy gondolom, hogy minden benne van abban, amit leírtam. 12 éve csinálom már ezt. Az igény megvan. Ez nem egy megőrző, itt dolgozó szülők gyermekei vannak. Én állok elébe mindennek. Mondjuk ez, hogy már januártól kellene átállni, a június helyett ez egy kicsit megzakkantott most. Az átállás egy hosszadalmas folyamat. De közben mindennek folyamatosan működnie kell. Nem mondhatom a szülőknek azt, hogy ettől a naptól már ne hozzák be a gyerekeiket.

**Sári László polgármester:**

Ettől nem kell félni. Tudunk intézkedni. A közös megvalósítás nem gond. Bízom a szakmai segítségben is. Én pedig abban kérek segítséget, hogy az intézmény helye hol is legyen. De azt gondolom, hogy kérdezzük meg első körben a szülőket erről.

**Ludvig Zsoltné családi napközi vezető:**

Ha az óvodában leszünk, akkor külön elszeparált részre lesz szükség. Külön játszósarok stb. Külön bejárat. A családias légkör fontos, hogy megmaradjon. Rengeteg programot kínálunk 1-től 3 éves korig. Délelőtt, délután is bejöhetnek hozzánk a szülők. Kommunikáció kérdése az, hogy hogyan fogadják el az új helyzetet.

**Koósné Reha Valéria óvodavezető:**

Mi is így gondoljuk. Zsuzsa is látta, hogy szépen be tudna rendezkedni a bölcsőde. A bölcsőde teljesen külön költségvetéssel rendelkezne. Ezért is voltunk Poroszlón, hogy megnézzük, ott hogyan működik a két intézmény egy épületben. És ha van kérdés, szívesen válaszolunk.

**Sári László polgármester:**

Igen, a földrajzi kérdések. Poroszlón valóban ezért voltunk, hogy megnézzünk egy hasonló óvodát. Nálunk is adott a külön mosdó is. Ebből a pályázatból szeretnénk megoldani, ha nem sikerülne, akkor felőlem a mostani helyén is működhet.

**Békési Gyula képviselő:**

Az én információim szerint Demjén a Közös Hivatalból is ki akar lépni.

**Koósné Reha Valéria óvodavezető:**

A Pénzügyi Bizottság elnökének is mondom, hogy így nem kellene az Óvoda költségvetéséhez 20-25 millió Ft-ot hozzátenni. A bölcsődéket egyébként is magasan finanszírozzák. És a pályázatba bele lehetne foglalni olyan javításokat is, amikre eddig nem volt pénz. Pl. a beázás kérdése, akár a tetőjavítás, vagy a kazáncseréje. Gazdaságosabb lenne.

**Simon Szilvia képviselő:**

Nekem is az a véleményem, hogy a szülőket kellene megkérdezni. Részletesen tájékoztatni őket. Sajnos nem hallok pozitív véleményeket egyébként erről az egészről. A mostani hely egy nyugodt, családi ház. Ez tetszik a szülőknek is. Ennek megvan a hangulata. Akár a pályázati pénzből a Demjéni úti ingatlanunkat is fel lehetne újítani.

**Koósné Reha Valéria óvodavezető:**

Évek óta félek, hogy ha bevezetik a 0. évfolyamot az iskolaéretlen gyerekeknek. Ha ezt elfogadják…

**Sári László polgármester:**

Zsuzsának mi a véleménye?

**Ludvig Zsoltné családi napközi vezető:**

A szülőkkel konzultálni kell. Tudom, hogy mennek már a hírek. A szülőknek már én is említettem. Nekem az is megfelel, ha lesz egy külön családi „fészkünk” vagy az is teljesen jó, ha az ovival együtt leszünk. Én nem zárkózom el semmitől sem. A lehető legjobb kezekbe kerülne. Az is jó dolog, ha lenne lehetőség egy másik ingatlan felújítására, de együtt kell gondolkodni, és le kell ülni a szülőkkel.

**Prokaj Milán alpolgármester:**

A bölcsőde prioritást élvez. A legjobb megoldás kell. Úgy gondolom, hogy 100%-os az elégedettség a faluban az intézménnyel kapcsolatban. És a győztes csapaton ne változtass, elv kell, hogy működjön. Csatlakoznék én is Szilviához. Nézzük meg, hogy milyen lehetőségeink vannak. Ne döntsünk most erről. Jegyző úr felé fordulnék, hogy hány %-kal változna így a finanszírozása a Társulásnak?

**Kiss Sándor címzetes főjegyző:**

Elkülönített költségvetése van Kerecsendnek és Demjénnek is.

**Prokaj Milán alpolgármester:**

Akkor mire vonatkozott Valika korábbi állítása?

**Koósné Reha Valéria óvodavezető:**

Mindenképpen 4 csoport lesz.

28 pályázatot adtunk be 2009 óta. A Társulás fennállásának 10 éve alatt sokat dolgoztunk, eredményesen.

**Prokaj Milán alpolgármester:**

Ez rendben is van. A Demjéni testületből beszéltem egy emberrel. Én azt hallottam, nekem ez a legutolsó információm, hogy nem lépnek ki.

**Koósné Reha Valéria óvodavezető:**

De most így Kerecsendnek van hátránya, Demjénnek pedig haszna. Így nekem kell Kerecsendről átküldeni a nem létező emberemet segíteni. És a költségvetéshez is 25 milliót kell hozzátennie az Önkormányzatnak. A Demjéni Óvoda működése is a mi felelősségünk. Nem sajnálok tőlük semmit, de az elmúlt 10 évben mindenki más jól járt.

**Prokaj Milán alpolgármester:**

Akkor vizsgáljuk meg a külön épület lehetőségét.

**Román István képviselő:**

Elolvastam a kiküldött anyagot. Én úgy vettem ki, hogy arányosítani kellene az összegeket. A pályázati kiírásból számomra ez derül ki. Én csatlakozok Szilvia képviselő kisasszony és az alpolgármester úrhoz. Családi környezetre van szükség egy külön házban. Viszont a pályázatot elolvasva kiderül, hogy ha már van EU-s beruházás, akkor az már kizáró ok.

*Román István képviselő fölolvas egy részletet a pályázati anyagból.*

Tudjuk, hogy mit jelent itt a képviselőknek a Biztos Kezdet Gyerekház kérdése. Mi képviselők pedig most szembesülünk a dolgokkal. Miért most kell ilyenekkel szembesülnünk? 10 éves fenntartási kötelezettség van. Én úgy gondolom, hogy Szilvia javaslatát kellene megfontolni. Lehetne egy szép bölcsődénk. És ebből a közel 50 millió Ft-ból nagyon szépen fel lehetne újítani. Viszont, akkor az lenne a kérdésem, hogyha már a Biztos Kezdet Gyerekházat is megszavaztuk, akkor ez így szabályos-e?

**Sári László polgármester:**

Ha odaérünk egy helyzethez, akkor kell gondolkodni. Több ilyen pályázatot is be fognak nyújtani. A költségek és a támogatási díjak is csökkenhetnek, ha sok lesz a pályázó. A Demjéni úti szolgálati lakás felújítása is szóba jöhet. Mindkét megoldás jó lehet. Olyan megoldásra van szükség, amivel ugyanígy, és ekkora létszámmal tud működni a bölcsőde.

**Prokaj Milán alpolgármester:**

Saját forrásból az óvodában is lehetne, a kettő nem zárja ki egymást. A kérdésem az, hogy a január 1-i fenntartási időszakkal már az állami normatívára is jogosultak lennénk?

**Kiss Sándor címzetes főjegyző:**

Igen.

**Koósné Reha Valéria óvodavezető:**

Fontos a gazdaságos működés.

**Kiss Sándor címzetes főjegyző:**

Még Román István képviselő úrnak válaszolva: nem kell aggódni, a két pályázat nem üti ki egymást. Nem lehet kizáró ok. Semmiféle akadálya nincs az újabb pályázatnak. Én is azt mondom, hogy a legjobb megoldás még mindig az, hogy meg kell kérdezni a szülőket. Erre térjünk vissza később, viszont a pályázat benyújtásáról most kellene dönteni, hogy legyen időnk azt megfelelően előkészítni.

**Sári László polgármester:**

Magáról a pályázatról dönthetünk. Van-e még esetleg kérdés vagy észrevétel?

**Román Antal képviselő:**

Köszöntök mindenkit. Számomra ez az egész újdonság. Főleg, hogy nem kellene az óvoda költségvetéséhez plusz 20 milliót hozzátennünk. Én konzervatív vagyok. Ami jól működött, azon ne változtassunk. Nem tudom, hogy milyen térigénye van például egy ilyennek. Erről ne döntsünk most. Nézzünk alternatívákat, mert az óvodai rész nem biztos, hogy tetszene a szülőknek.

**Sári László polgármester:**

Akkor dönthetünk a pályázat benyújtásáról?

**Román István képviselő:**

Na de mit teszünk bele? Nem kellene a pályázatba beletenni, amiről itt most beszélünk? Tartalmilag feltölteni.

**Kiss Sándor címzetes főjegyző:**

Azt majd a szülőkkel való egyeztetés után. Viszont az egészet el kell indítani, kell egy szakember, akinek a bevonásával együtt tudunk gondolkodni.

**Román Antal képviselő:**

A Társulás jövőjéről pedig kérdezzük meg talán előbb Demjént, hogy mit gondolnak. Én ezt javaslom.

**Kiss Sándor címzetes főjegyző:**

Demjénben ezzel kapcsolatban a november végi testületi ülésen fognak dönteni.

**Sári László polgármester:**

Erről a kilépésről nekem vegyes érzéseim vannak azért. De december vége a határidőnk, hogy erről döntést hozzunk. Nem kell sürgetni semmit. Ezekről döntsünk később, viszont a pályázat benyújtásáról kérem, hogy szavazzunk.

*A képviselő testület egyhangúan (7 igen szavazattal) elfogadta az alábbi előterjesztést:*

**44/2018. (XI.6.) határozat**

Kerecsend Község Önkormányzatának Képviselő-testülete úgy határozott, hogy a pénzügyminiszter bölcsődei fejlesztési programra szóló felhívása alapján pályázatot nyújt be az Önkormányzat által működtetendő bölcsőde működési feltételeinek biztosítása céljából.

A pályázat tartalmáról a Képviselő-testület külön határoz.

Felelős: Sári László polgármester

Határidő: a pályázati kiírása szerint

**Kiss Sándor címzetes főjegyző:**

A Solerte Pályázati Tanácsadó Iroda pályázatírásra vonatkozó ajánlatát is elfogadják?

**Román Antal képviselő:**

A sikerdíját egy kicsit sokallom: 4%.

**Kiss Sándor címzetes főjegyző:**

1,7% + Áfa.

**Román Antal képviselő:**

Javaslat? Nem lehetne ebből alkudni? Nem zárkózom el tőle, de a sikerdíj szerintem sok.

**Kiss Sándor címzetes főjegyző:**

Az árajánlatban szereplő összegek a felhívás által lehetővé tett, a pályázatban elszámolható összegek. Az ajánlattevő csupán kihasználja a lehetőségeket. A közbeszerzési szakértő is annyit fog kérni, amit a pályázat enged. Ha elszámolható, akkor maximalizálják ezeket a költségeket.

Nem ismerem őket. Választhatunk persze mást, akit szintén nem ismerünk.

**Román István képviselő:**

Milyen összegre pályázunk?

**Kiss Sándor címzetes főjegyző:**

Azt most még nem tudjuk.

**Prokaj Milán alpolgármester:**

De ő ezen már nem emelhet.

**Román István képviselő:**

Azt értem.

**Román Antal képviselő:**

Én pedig alkudni próbáltam.

**Sári László polgármester:**

Akkor kérem, hogy szavazzunk a mostani ajánlattevőről.

*A képviselő testület egyhangúan (7 igen szavazattal) elfogadta az alábbi előterjesztést:*

**45/2018. (XI.6.) határozat**

Kerecsend Község Önkormányzatának Képviselő-testülete úgy határozott, hogy a pénzügyminiszter által a bölcsődei fejlesztési programra kiírt pályázat keretében a dokumentáció összeállításával és a projektmenedzsment feladatokkal a Solerte Pályázati Tanácsadó Irodát bízza meg az Iroda árajánlatát elfogadva.

Felelős: Sári László polgármester

Határidő: a megbízottal történő egyeztetés alapján

1. **N A P I R E N D I P O N T**

**Sári László polgármester:**

Egy rövid tájékoztatás a közfoglalkoztatási programról. Talán a közbiztonság után a közfoglalkoztatás a legvitatottabb. Nehéz a feladatot ellátni. Van egy feladat és hozzá egy összeg. Aztán pedig jön az ellenőrzés, hogy minden szabályos volt-e. Ezek az ellenőrzések évről-évre egyre szigorúbbak. Kormányzati szándék is, hogy rendszeren változtassanak, hogy az egész közfoglalkoztatás más formában működjön. A programokból az emberek kikerülnek. A maradék emberekkel pedig nem tudunk olyan szintű szolgáltatás nyújtani, mint korábban. Sok a bírálat, de azért vannak dicséretek is. A program szervezésében nagy köszönet Évinek és Ferinek is. Nehezebb volt ez a feladat nélkülük. Én át is adnám a szót Kocsmárné Sebestyén Évának.

**Kocsmárné Sebestyén Éva igazgatási előadó:**

Köszöntök én is mindenkit. A most kiosztott anyagban már egy újtáblázat szerepel. Október 15. óta elteltek a napok. Két programunk van az óta. Van egy EFOP-os programunk, megváltozott munkaképességű embereknek. A másik program 9 főre egy kétütemű, hosszú távú közfoglalkoztatás. Kitértem a Start munkaprogramnál a rengeteg ellenőrzésre. Minden egyes alkalommal rendben találtak az ellenőrök mindent. A hagyományos program sok emberrel működik. A 2017-es, 2018-as évet nem lehet teljesen külön venni. Külön jelöltem, hogy hány ember foglalkoztatása valósult meg.

**Sári László polgármester:**

Azt is el kell mondani, hogy a mezőgazdasági programból nagyon hiányzik egy szakember. Az most a terv, hogy valakit a jelenlegi közfoglalkoztatási programból bíznánk meg. Akiket korábban szerettünk volna, ők már találtak más munkahelyet.

**Simon Szilvia képviselő:**

A földterületek csökkentése úgy működik majd, hogy a magánszemélyek kertjeit adjuk vissza?

**Sári László polgármester:**

Így van, igen. Nehéz ezeknek a területeknek a megközelíthetősége is. Lehetne ezt komplexebben is, de mi ilyet még nem csináltunk.

**Nagy Ferenc polgárőrvezető:**

Szilvikének szeretném mondani, hogy két kertet kellett visszaadnunk. Az egyik a Pataki úton a másik a Demjéni úton, ahol egy nagyon beteg néni lakik, ő engedett be minket.

**Román Antal képviselő:**

Én azt szeretném megkérdezni, hogy mit jelent ez, hogy hagyományos közfoglalkoztatás?

**Kocsmárné Sebestysén Éva igazgatási előadó:**

A hagyományos, az hosszabb idejű program. A Start munkaprogramban vannak azok, akik a mezőgazdasági munkákat végzik. A hagyományosban olyanok vannak, akik szociális és egyéb feladatokat végeznek.

**Román Antal képviselő:**

Köszönöm.

**Román István képviselő:**

A 2017-es beszámolóban szerepel egy fűtési rendszer tétel, ahol a 1,5 millió Ft-os előirányzatnál egy több mint 3 millió Ft-os teljesítés szerepel. Ez micsoda? Én úgy tudom, hogy nem készült ilyen.

**Kiss Sándor címzetes főjegyző:**

Nincs ilyen teljesítve. Mi nem csináltattunk ilyet. A fólia lett kifizetve. Milyen táblázatban van ez?

**Román István képviselő:**

Áprilisi zárszámadás mellékletében van.

**Kiss Sándor címzetes főjegyző:**

Nem emlékszem ilyenre.

**Román István képviselő:**

Ne haragudj jegyző úr, de itt van!

**Kiss Sándor címzetes főjegyző:**

Utána fogok nézni.

**Sári László polgármester:**

Van-e még kérdés?

**Kocsmárné Sebestysén Éva igazgatási előadó:**

Bocsánat, még annyit, hogy szeretném ily módon én is megköszönni a munkájukat a dolgozóknak. Sokrétű munkát végeznek, lelkiismeretesen végzik. Nyilván, ha magatartásbeli probléma van, akkor igyekszünk javítani.

**Nagy Ferenc polgárőrvezető:**

Startban és hagyományosban is sok olyan emberrel dolgozunk, akik betegek, alkoholisták - mondjuk ki. A jobban dolgozó emberek érthető módon több pénzért elmentek máshova. A többiek, ha lassabban is de elvégzik a munkát.

**Sári László polgármester:**

Mivel beszámolóról van szó, kérem, hogy szavazzunk.

*A képviselő testület egyhangúan (7 igen szavazattal) elfogadta az alábbi előterjesztést:*

**46/2018. (XI.6.) határozat**

Kerecsend Község Önkormányzatának Képviselő-testülete megtárgyalta az Önkormányzat által megvalósított közfoglalkoztatási programokról szóló beszámolót és elfogadta azt.

1. **N A P I R E N D I P O N T**

**Sári László polgármester:**

A napirenddel kapcsolatban átadnám a szót jegyző úrnak.

**Kiss Sándor címzetes főjegyző:**

Csak egy mondat: Az indokolja a módosítást, hogy változott a törvény, csupán aktualizálás történik, gyakorlatilag egy jogszabályi hivatkozás kerül módosításra.

**Sári László polgármester:**

Mivel rendeletmódosításról van szó, így névszerinti szavazást kérek.

*A képviselő testület az alábbi névszerinti szavazással elfogadta a helyi iparűzési adóról szóló*

*3/2016. (II.22.) önkormányzati rendelet módosításáról szóló 8/2018. (XI.12.) önkormányzati rendeletet:*

Sári László igen

Prokaj Milán igen

Román István igen

Fónad István igen

Simon Szilvia igen

Román Antal igen

Békési Gyula igen

1. **N A P I R E N D I P O N T**

**Sári László polgármester:**

A konyhával kapcsolatban az a döntés született, hogy írjunk ki egy pályázatot. Azonban ez ennél összetettebb. Segítségre lenne szükségünk, akinek a bevonásával tudnánk egy mindenre kitérő pályázati kiírást.

**Kiss Sándor címzetes főjegyző:**

Meglepődtünk, mert bár nem írtuk még ki a pályázatot, voltak jelentkező vállalkozók. Ezeken a beszélgetéseken derült ki számunkra, hogy ez tényleg egy jóval összetettebb téma. Számos kérdés merült fel pl. egy dietetikus alkalmazása, amire mi nem is gondoltunk.

A Ticoned Kft. egy olyan cég, amelyik ilyen típusú beszerzések előkészítésével foglalkozik. Tőlük kértünk árajánlatot. Nem ismerjük őket egyébként.

A beszélgetések során kiderült, hogy a mostani „egyszerű” kiírással meglenne a veszélye annak, hogy nem megfelelő vállalkozót találnánk.

**Prokaj Milán alpolgármester:**

És a mostani dolgozókkal mi lesz?

**Kiss Sándor címzetes főjegyző:**

Úgy szerepelne a kiírásban, hogy előny, ha átveszi a vállalkozó őket.

**Prokaj Milán alpolgármester:**

Értem. Csak azért, mert én úgy értesültem, hogyha új vállalkozó lesz, akkor a mostani dolgozóknak menniük kell. Jónak tartanám ezt belefogalmazni. Ha nem venné át, akkor gyakorlatilag a konyha megszűnne. Garantálni kellene, hogy maradjanak. Nyilván a másik kérdés, hogy a jelenlegi dolgozók valóban jók lesznek-e?

**Román Antal képviselő:**

Maradniuk kell.

**Kiss Sándor címzetes főjegyző:**

Ez a szempont benne van.

Javaslom, hogy pályázati díjat határozzunk meg. Ez csökkenthetné a beszerzés lefolytatásával kapcsolatos kiadást.

**Sári László polgármester:**

Jó is ez így.

**Román Antal képviselő:**

Itteni alapanyagokból kell, itteni dolgozókkal főzni. Véleményem szerint ez kardinális kérdés. Ezt bele kellene foglalni.

**Nagy Ferenc polgárőrvezető:**

Jobb lesz a kaja, ha a meglévő emberek maradnak?

**Simon Szilvia képviselő:**

Nem mindegy az alapanyag.

**Nagy Ferenc polgárőrvezető:**

Igaz.

**Sári László polgármester:**

Azért is került szóba ez, mert mint tudjuk nincs érvényes szerződésünk a jelenlegi szolgáltatóval. Összetett feladat. Ha a Ticoned Kft-t megbíznánk ezzel a feladattal, az segítség lehet, és azt gondolom, hogy ezt lépjük is meg. Kérem, hogy szavazzunk.

*A képviselő testület egyhangúan (7 igen szavazattal) elfogadta az alábbi előterjesztést:*

**47/2018. (XI.6.) határozat**

Kerecsend Község Önkormányzatának Képviselő-testülete elfogadja a Ticoned Kft. árajánlatát és megbízza a céget az Önkormányzat által indítandó, közétkeztetési szolgáltatás beszerzése tárgyú pályázati eljárás lebonyolításával.

A feladat ellátásának díja az elfogadott árajánlat szerint: 550.000.- Ft (alanyi mentes).

A Képviselő-testület meghatalmazza Sári László polgármestert a megbízási szerződés aláírásával.

Felelős: Sári László polgármester

Határidő: 2018. november 20.

1. **N A P I R E N D I P O N T**

**Sári László polgármester:**

Egyebekben először is átadnám a szót jegyző úrnak.

**Kiss Sándor címzetes főjegyző:**

Köszönöm szépen. A beiskolázási támogatással kapcsolatban szeretnék döntést kérni. Amit kiosztottam listát, az ülés végén kérem vissza mindenkitől. A táblázatban azok szerepelnek, akik a rendeletünkben meghatározott feltételeknek megfelelnek. Az abban foglaltak szerint 5 000 Ft-ra lenne jogosult mindenki.

Benyújtottuk a rendkívüli szociális támogatási iránti igényünket és nyertünk 440 ezer Ft-ot. Az elnyert összegből a listán szereplők közül mindenki részesülhetne a támogatásból.

**Sári László polgármester:**

Van valakinek kérdése vagy észrevétele? Ha nincs, akkor kérem, hogy szavazzunk.

**Román István képviselő:**

Érintettségemet jelentem be. A szavazásban nem veszek részt.

*Az előterjesztéshez további kérdés vagy észrevétel nem érkezett. A képviselő-testület egyhangúan (6 igen szavazattal, Román István képviselő a szavazásban nem vett részt) az alábbi határozatot fogadta el:*

**48/2018. (XI.6.) határozat**

Kerecsend Község Önkormányzatának Képviselő-testülete a szociális ellátásokról szóló 3/2015. (II.12.) 1. § (1) bek. f, pontjában biztosított hatáskörében eljárva a határozat mellékletében szereplő tanulók számára 5.000 Ft/fő összegű beiskolázási támogatást állapít meg.

A Képviselő-testület megbízza Kiss Sándor címzetes főjegyzőt, hogy gondoskodjon a jogosultak számára a határozatok elkészítéséről és a megállapított támogatás kifizetéséről.

Felelős: Kiss Sándor címzetes főjegyző

Határidő: 2018. november 20.

**Sári László polgármester:**

Nekem három előterjesztésem lenne. Az egyik a helyi tévék gondja. Olyan megoldáson dolgoznak most ezzel kapcsolatban, hogy a médiatörvényben leírtak alapján a napi két óra élő adást biztosítani tudják, hogy erre a két órára mindegyik helyi kábel tv átváltana, és az Eger Tv műsora lenne látható. Egyelőre ennyit tudunk. Elindult a folyamat, amint lesznek fejlemények ezzel kapcsolatban, a konkrétumokról előterjesztés lesz.

A másik dolog. A bánya felmérése megtörtént. Az írásos anyag erről viszont még nem készült el. Kérdésem, az hogy akkor elfogadjuk az ő kártérítésüket vagy tegyük meg a jogi lépéseket?

**Fónad István képviselő:**

Abban maradtunk, hogy ajánlatot tesznek nem?

**Sári László polgármester:**

Az viszont még nem készült el.

**Fónad István képviselő:**

Akkor azt, gondolom, hogy még várjuk meg azt.

**Román István képviselő:**

Én nekem továbbra is más a véleményem. Mindenképpen tegyünk jogi lépéseket. Ha most elkezdünk egyezkedni, akkor az jön le, hogy mi foghatók vagyunk. Zsarolhatóak vagyunk. Döntsön akár a Bíróság. Annak pedig nincs értelme, amit ők állítanak, hogy annak a földnek nincs értéke. Mindennek van értéke. Én ebben nem akarok részt venni. Továbbra is azon a véleményen vagyok, hogy tereljük az ügyet jogi útra.

**Prokaj Milán alpolgármester:**

Nem vagyok a híve a feljelentgetéseknek. Sok kérdőjel van a dolog körül. Aztán nehogy mi járjunk rosszabbul. Jogi lépéseket kellene tennünk.

**Sári László polgármester:**

Akkor úgy kérdezem, hogy ki támogatja a jogi lépést.

*A képviselő testület (5 igen és 2 tartózkodás mellett) az alábbi határozatot fogadta el:*

**49/2018. (XI.6.) határozat**

Kerecsend Község Önkormányzatának Képviselő-testülete úgy határozott, hogy a CGC Road Kft. által az Önkormányzat tulajdonában lévő bánya területen engedély nélkül történt kitermelés ügyébe jogi lépéseket tesz.

Felelős: Sári László polgármester

**Kiss Sándor címzetes főjegyző:**

Az ajánlattal akkor nem foglalkozunk?

**Sári László polgármester:**

Ezt szavaztattam meg, nincs ezzel baj szerintem.

**Fónad István képviselő:**

Ha jogi útra tereljük az ügyet, az akár évekig is elhúzódhat.

**Román István képviselő:**

Azt sem tudjuk, hogy kinek a tulajdona. Alatta meg már az állami tulajdon.

**Román Antal képviselő:**

Jogi lépés nem azt mondom, hogy ne legyen, de ott le kellene szögezni, hogy az a kb. 25 hektár kinek a tulajdona? A drónfelvétellel pedig össze lehetne hasonlítani a térképet, és akkor kiderülnének a dolgok. Másképp 10 évig is elhúzódhat az ügy. A pénzzel többre megyünk. Nem vagyunk tisztában sok mindennel. Lehet, nem csak önkormányzati rész van ott. Ez így nonszensz. Nem kardoskodni akarok mellettük, de ez nem vezet eredményre. Előttük volt a térkép is. Én csak Szilágyi Jóskára hivatkozok. Ezek az emberek előttünk járnak két lépéssel.

**Sári László polgármester:**

A Földhivatal valami alapján eljárt. Nyilván ezek az ajándékozások, lemondások valamilyen formában bekerültek.

**Román Antal képviselő:**

Nyilvántartás alapján, illetve a helyrajzi számok alapján nem tudjuk, hogy kié?

**Sári László polgármester:**

Az megvan.

**Román Antal képviselő:**

Legyen itt a térkép és hasonlítsuk össze a drónfelvétellel.

**Prokaj Milán alpolgármester:**

Román István képviselővel értek egyet. Ezek után, hogy értékelnék, ha elfogadnánk a pénzt? Az bűnrészesség.

**Schönberger Csaba Jakob KNNÖ vezető:**

A lenti rész már állami tulajdon.

**Prokaj Milán alpolgármester:**

Ezek alapján, akkor az állam tulajdonát vitték el?

**Schönberger Csaba Jakob KNNÖ vezető:**

Igen.

**Román Antal képviselő:**

Jogos az okfejtés.

**Schönberger Csaba Jakob KNNÖ vezető:**

Utána kell nézni, nehogy pofára esés legyen.

**Román Antal képviselő:**

Ha azok szántók voltak, akkor régen nagy csalás történt.

**Schönberger Csaba Jakob KNNÖ vezető:**

A rekultiváció is az Önkormányzaté…

**Sári László polgármester:**

Ez sem biztos. A szakadt partoknál egy rendezést kellene tenni.

**Schönberger Csaba Jakob KNNÖ vezető:**

A Földhivatalban ezeknek a dolgoknak meg kell lenni.

**Kiss Sándor címzetes főjegyző:**

Nem csak az lehet jogi lépés, hogy feljelentünk valakit. Akár egy a témában jártas ügyvédet is megkereshetünk ebben a témában.

**Román István képviselő:**

De kié a föld? Ezt mi nem tudjuk eldönteni. Ők pedig taposási kárról beszélne, ami alapján nekik kis összeget kellene csak fizetni.

**Sári László polgármester:**

Próbálok szakembert keresni, aki ért ehhez. Az pedig, hogy 9 év alatt nem tudják eldönteni az már kabaré. Megérkezik az ajánlat és utána, akkor majd gondolkodunk.

Aztán a harmadik dolog: alpolgármester úr kérte az EFOP-os anyagot a pályázatírókkal kapcsolatban. Azon túl, amit már kiadtunk a testületnek, nincs más anyag.

**Prokaj Milán alpolgármester:**

Nincs ilyen anyag?

**Kiss Sándor címzetes főjegyző:**

Nincs.

**Sári László polgármester:**

Nem írtunk alá semmit.

**Prokaj Milán alpolgármester:**

Akkor a helyzet egyértelmű.

**Sári László polgármester:**

Menetközben arról nem beszéltünk, hogyha nem lesz elfogadva a pályázat, akkor ezzel a díjjal mi lesz.

**Román István képviselő:**

Egy nagyon fontos dolog. Beszéltem Borbély doktor úrral. A törzslapok átadása nem történt meg Kerecsendről. Polgármester úr ezt légy szíves beszéld meg a doktor úrral. Ezt mindenképpen át kell adni.

Aztán volt róla szó, hogy október 15-én testületi ülés lesz tartva, ahol megtárgyaljuk a gyermekek étkezését. Ez elmaradt. Mi ennek az oka?

A következő dolog a sportpark. Az átadás megtörtént, a pályázatban 150 m2 –ről volt szó. Én kimentem, megmértem és kb. 85 m2 volt. Hogy ezzel, akkor most mi a helyzet?

Korábban említettem a Közösségi Ház felújításával kapcsolatban, hogy nem találtam róla a testületi határozatot. Akkor nekem a jegyző úr azt mondta, hogy a pályázathoz nem volt szükség ilyen határozatra. A pályázathoz nem kellett, de én szeretnék az ezzel kapcsolatos iratokhoz hozzáférni. A bontási munkálatokra miért kellett 3 millió Ft-ot hozzátenni? Arról meg kellett is határozat. Szóval szeretném látni az anyagot. Ez a 3 millió Ft nem lett betervezve. A vállalkozónak ezt biztosítania kellett volna a felelősségbiztosítása terhére.

Aztán áprilisban 38 m3 fát kapott az Önkormányzat. Hogyan? Pályázaton keresztül? És ez a fa hol van most? Nem tudok róla.

És még egy kérdés. Jók-e az információim, hogy az óvodát felújító céggel szemben szankciót kellett alkalmazni? Ha jól tudom, akkor kötbér lett kiszabva. Köszönöm szépen.

**Sári László polgármester:**

A Borbély doktor úrral kapcsolatos ügyben holnap egyeztetek.

Elhangzott igen az október 15-i rendkívüli testületi ülés. Sajnos a gazdálkodási előadónk most nem dolgozik, vele próbáltuk volna meg ezt a témát beletenni a szociális rendeletünkbe. De sajnos még nem tudtuk a képviselő testület elé terjeszteni.

**Prokaj Milán alpolgármester:**

És akkor most, hogy működik az étkezés? Fizetik?

**Kiss Sándor címzetes főjegyző:**

Igen.

**Sári László polgármester:**

A sportpark egy 15 millió Ft-os beruházás, amit az állam intézett teljes egészében. Továbbítom a kérdést. A 38 m3 fát a tavaszi/nyári időszakra kaptuk. Erre jogosultak voltunk. Ez már itt van, a téli még nincs. Az óvoda esetében pedig igen, kötbérezni kellett, határidő túllépése miatt.

**Kiss Sándor címzetes főjegyző:**

A tűzifára nem pályáztunk, azt kaptuk.

A Közösségi Ház pályázatra vonatkozóan: abszurd, hogy a többlet költséget a vállalkozónak kellene állnia. A közbeszerzési eljárás során adott ár magasabb volt, mint a pályázati támogatási szerződésben megállapított támogatási összeg. Ezt az árat a Képviselő-testület elfogadta. A felelősségbiztosítás nem ilyen esetekre vonatkozik, hanem a kivitelezés során esetlegesen bekövetkező balesetekre, káreseményekre.

A pályázattal kapcsolatos iratokat természetesen megnézheted, képviselő úr.

**Román István képviselő:**

De a bontási költségeket ők felejtették el.

**Kiss Sándor címzetes főjegyző:**

Nem. A közbeszerzési eljárás során adott egy ajánlatot a cég a tervező által elkészített árazatlan költségvetés beárazásával. Ha valami kimaradt az árazatlan költségvetésből, az nem az ajánlattevő hibája. Nem terhelheti őket ez a 3 millió Ft.

A 2016-os pályázat óta nagyot drágultak az építőipari anyagárak.

**Román Antal képviselő:**

Itt az ősz, és több mint 10 teherautót láttam, hogy viszik a sódert. Nem igaz, hogy egy év alatt nem lehetett volna megoldani ezt. Aztán a boltosok. Dicsérjük a közmunkásokat, de az üzletvezető a legnagyobb hibás, hogy szemetes a boltjának a környéke. XXI. században vagyunk, hol élünk? Hasznot hajt magának, a falunak meg szemetet. Aztán voltam a Közútnál. Szóltam, hogy a Fő utca 97. előtt a vízelvezetés 30 éve probléma. Azt mondták, hogy megkeresik majd a vezetőket. Azóta is keresik…

**Sári László polgármester:**

Ki volt az ügyintéző?

**Román Antal képviselő:**

Nem tudom, de az ő véleményük meg az, hogy a buszmegálló területe önkormányzati tulajdon. Legutóbb is ment az aszfaltozás, a vízelvezetés fel volt írva. Aztán abból sem lett semmi. Én türelmes ember vagyok, de erre én kérek intézkedést. A másik dologra visszatérve meg ne más szedje már össze a bolt szemetét. Adót vessünk ki, vagy nem tudom. Az alvégben is eldobják a szemetet.

**Prokaj Milán alpolgármester:**

Nálunk is van szemét. De nem a boltos tehet arról, hogy ezek az emberek így lettek nevelve.

**Román Antal képviselő:**

Ha nem lesznek közmunkások, akkor kik fogják majd összeszedni a szemetet?

**Sári László polgármester:**

Van valamilyen jogi lehetőségünk a boltossal szemben ez ügyben, jegyző úr?

**Kiss Sándor címzetes főjegyző:**

Nem tudok ilyenről.

**Sári László polgármester:**

Ott vannak a hétvégék is. Két napig gyűlik a szemét. Külön adót ilyenre nem tudunk kivetni.

**Simon Szilvia képviselő:**

Ezért nem a boltos a felelős.

**Nagy Ferenc polgárőrvezető:**

De az még az ő területe, az nem közterület.

**Román Antal képviselő:**

Minden fölött nem lehet szemet hunyni.

**Fónad István képviselő:**

A Posta vízelvezetésére áttérve, nem kell hátra elvezetni a vizet. Meg lehet másképp is oldani.

**Román István képviselő:**

A Postán súlyos problémák vannak. Én például három nappal később kaptam meg az idézést a Rendőrségtől, mint ahogy meg kellett volna kapnom. Tűrhetetlen, ami most ott van. Valamit lépni kell.

**Sári László polgármester:**

A füzesabonyi vezetővel fogok beszélni ezzel kapcsolatban. Lassan 1-1,5 éves történet ez már valóban. Egyebekben van-e még valakinek előterjesztése?

**Schönberger Csaba Jakob KNNÖ vezető:**

Várunk mindenkit szeretettel a vasárnapi rendezvényünkre.

**Sári László polgármester:**

Köszönjük a meghívást. És visszatérve a Közút kérdésére. Lesz velük egy találkozóm, ha kijönnek, akkor le fogom vinni őket az alsó buszmegállóhoz. Köszönöm szépen a részvételt mindenkinek, akkor most egy rövid szünet után a zárt üléssel folytatjuk.

**Kiss Sándor címzetes főjegyző:**

Nem akarok kötekedni, de milyen témában szeretnél zárt ülést kérni képviselő úr?

**Román István képviselő:**

Már vártam, hogy megkérdezd jegyző úr, de pl. polgármester úr sem mondta meg, hogy milyen témában tartjuk a zárt ülést.

**Kiss Sándor címzetes főjegyző:**

De nem érinti a nemzetiségi önkormányzatokat? Csabi és Feri akkor mehetnek?

**Román István képviselő:**

Nem érinti őket. Fegyelmi eljárást szeretnék indítani.

**Sári László polgármester:**

A nyílt ülést bezárom. Köszönöm.

kmf.

Sári László Kiss Sándor

           polgármester        címzetes főjegyző